Ουκρανική Ορθόδοξη Εκκλησία (Πατριαρχείο Κιέβου)

Η **Ουκρανική Ορθόδοξη Εκκλησία (Πατριαρχείο Κιέβου)** (Συντομογραφία στα αγγλικά: **UOC-KP**, ουκρανικά: *Українська Православна Церква - Київський Патріархат, УПЦ-КП*) ιδρύθηκε το 1992 και είναι μία από τις τρεις ορθόδοξες δομές στην Ουκρανία, μαζί με την Ουκρανική Ορθόδοξη Εκκλησία (Πατριαρχείο Μόσχας) και την αυτοκέφαλη Ορθόδοξη Εκκλησία της Ουκρανίας. Καθεδρικός Ναός της Ουκρανικής Ορθόδοξης Εκκλησίας (Πατριαρχείο Κιέβου) είναι ο Ιερός Ναός του Αγίου Βλαδίμηρου στο Κίεβο.

Το λεγόμενο Πατριαρχείο Κιέβου δεν έχει αναγνωριστεί από καμία αυτοκέφαλη Εκκλησία ή Πατριαρχείο της Ορθόδοξης Εκκλησίας και θεωρείται «σχισματική ομάδα» της Ορθόδοξης Εκκλησίας της Ουκρανίας. Επικεφαλής της είναι, από τις 21 Μαρτίου 2026, ο Νικόδημος (Κόμπζαρ), που αυτοαποκαλείται «Μητροπολίτης Κιέβου και Πατριάρχης πάσης Ουκρανίας» και εξελέγη με διαδικτυακή ψηφοφορία.

## Ιστορικά στοιχεία
### Σύσταση Πατριαρχείου Κιέβου - Καθαίρεση και αφορισμός Φιλάρετου
Ιδρυτής της "Ουκρανικής Ορθόδοξης Εκκλησίας (Πατριαρχείο Κιέβου)" υπήρξε ο μητροπολίτης Φιλάρετος (Denysenko) από το 1995, που αυτοαναγορεύθηκε σε Πατριάρχη και απεβίωσε στις 20 Μαρτίου 2026.

Είχε προηγηθεί η καθαίρεσή του το 1992 και στη συνέχεια ο αφορισμός του από την Ρωσική Ορθόδοξη Εκκλησία το 1997, αποφάσεις που αναγνωρίστηκαν από σύσσωμη την Ορθόδοξη Εκκλησία, συμπεριλαμβανομένης της Εκκλησίας της Κωνσταντινούπολης. Η Αγία και Ιερά Σύνοδος του Οικουμενικού Πατριαρχείου, με επιστολή που απέστειλε στον Πατριάρχη Μόσχας Αλέξιο Β' τον Ιούλιο του 1992, έκανε αποδεκτή την καθαίρεση του Φιλάρετου και ο Οικουμενικός Πατριάρχης αναγνώρισε τον αναθεματισμό του με επιστολή του προς τον Πατριάρχη Αλέξιο Β' τον Απρίλιο του 1997.

### Αποκατάσταση Φιλάρετου από το Οικουμενικό Πατριαρχείο
Το Οικουμενικό Πατριαρχείο, στις 11 Οκτωβρίου 2018, αποφάσισε να επανεντάξει τους κληρικούς και πιστούς της UOC-KP στην Ορθόδοξη Εκκλησία, μη αναγνωρίζοντας τον τίτλο Πατριαρχείο. Μετά την Σύνοδο του Οικουμενικού Πατριαρχείου, ο Φιλάρετος αποκαταστάθηκε ως «πρώην μητροπολίτης Κιέβου», ενώ παράλληλα, αποφασίστηκε να χορηγηθεί αυτοκεφαλία σε μια ενοποιημένη εκκλησία στην Ουκρανία. 

### Ενωτική σύνοδος - Ίδρυση αυτοκέφαλης Ορθόδοξης Εκκλησίας της Ουκρανίας

Στις 15 Δεκεμβρίου 2018, επίσκοποι και αντιπρόσωποί της Ουκρανικής Ορθόδοξης Εκκλησίας (Πατριαρχείο Κιέβου) (UOC-KP), της Ουκρανικής Αυτοκέφαλης Ορθόδοξης Εκκλησίας (UAOC) και μερικά μέλη της Ουκρανικής Ορθόδοξης Εκκλησίας (Πατριαρχείο Μόσχας) (UOC-MP) μετά από Ενωτική Σύνοδο, υπό την καθοδήγηση του Οικουμενικού Πατριαρχείου και υπό την προεδρία του τότε μητροπολίτη Γαλλίας Εμμανουήλ, ίδρυσαν την αυτοκέφαλη Ορθόδοξη Εκκλησία της Ουκρανίας. Κατά τη διάρκεια της Συνόδου, ο μητροπολίτης Επιφάνιος (πρώην επίσκοπος του Πατριαρχείου Κιέβου) εξελέγη Μητροπολίτης Κιέβου και πάσης Ουκρανίας και έγινε προκαθήμενος της νεοσύστατης Ορθόδοξης Εκκλησίας της Ουκρανίας (OCU). 

### Επανασύσταση Πατριαρχείου Κιέβου-  Προσχώρηση Ελλήνων [[ΓΟΧ]] επισκόπων
Στις 25 Ιουνίου 2019 ο Φιλάρετος και ένας μικρός αριθμός ακολούθων του, αποχώρησαν από την αυτοκέφαλη Ορθόδοξη Εκκλησία της Ουκρανίας (OCU) επαναφέροντας την Ουκρανική Ορθόδοξη Εκκλησία (Πατριαρχείο Κιέβου) (UOC-KP), 
στην οποία προσχώρησαν και δύο Έλληνες Ορθόδοξοι Παλαιοημερολογίτες ρασοφόροι. Στις 23 Οκτωβρίου 2021 ο Αυξέντιος Μαρίνης (*μητροπολίτης Αιγίνης και Πόρου*), με τον τίτλο του Μητροπολίτη *"Χερσονήσου και Αιγίνης"* και στη συνέχεια Χερσώνος και Βολνόβας, που ορίστηκε «Πατριαρχικός Έξαρχος και Αποκρισάριος εν Ελλάδι και Γενικός Διευθυντής του Γραφείου Εκπροσώπησης του Πατριαρχείου Κιέβου εν Αθήναις με καθήκοντα την διαποίμανση των εν Ελλάδι παρεπιδημούντων Ουκρανών». Ακολούθησε ο Χρυσόστομος Καλλής (*μητροπολίτης Δερβενοχωρίων*) ο οποίος με απόφαση της *Ιεράς Συνόδου* του Πατριαρχείου Κιέβου, μετονομάστηκε σε *Μητροπολίτη Μαριουπόλεως και Θεοδοσίας*.

Στις 23 Αυγούστου 2024, αντιπροσωπεία του Οικουμενικού Πατριαρχείου, αποτελούμενη από τρεις επισκόπους επισκέφθηκαν τον Φιλάρετο στην κατοικία του, με αφορμή την παρουσία τους στις εκδηλώσεις για την 33η επέτειο από την ανεξαρτησία της Ουκρανίας. Σχετικά με την κατάσταση της διχασμένης Ορθοδοξίας στην χώρα, ο ίδιος πρότεινε την σύγκληση (νέου) Παν-Ουκρανικού Τοπικού Συμβουλίου, το οποίο θα ενώσει και τους τρεις κλάδους της. Η αντιπροσωπεία του Οικουμενικού Πατριαρχείου συμφώνησε στην έναρξη διαλόγου ώστε να ξεπεραστούν οι δυσκολίες με στόχο την ενότητα. 

## Παραπομπές


Κατηγορία:Χριστιανισμός στην Ουκρανία